

Spoštovani!

V skladu s sklepom sprejetim na 5. redni seji ŠS FMF Vam pošiljam poziv k ureditvi kavarne Mafija tako, da bo tam mogoče dobiti obrok s študentskimi boni.

V Svetu smo presodili, da bi bilo to v interesu večine študentov Fakultete za matematiko in fiziko, saj v neposredni bližini fakultete ni veliko restavracij, ki bi omogočale plačilo s študentskimi boni. V radiju manj kot 500m od fakultete se namreč nahajata le dve restavraciji oz. menzi, ki omogočata subvencionirano prehrano. To sta Kitajska restavracija in menza Fakultete za elektrotehniko, ki sta oddaljeni 400m oziroma 450m. Menza Inštituta Jožef Štefan, ki je fakulteti najbližje, žal ne omogoča subvencionirane prehrane.

Prilagam seznam restavracij z boni, ki so od fakultete oddaljene manj kot dober 1km, kar ocenjujem kot maksimalno oddaljenost, ki še pogojno omogoča, da študent kosilo poje manj kot v eni uri in se vrne na predavanja. Med njimi ni nobene, kjer bi lahko s študentskimi boni dobil in pojedel kosilo v manj kot pol ure, tako da bi bilo za študente zelo praktično, da bi bila možnost prehrane z boni v bližini faksa. To bi nam v veliki meri olajšalo predvsem dneve, ko imamo študijske obveznosti do večera in vmes nimamo časa za kosilo. Trenutno nam na take dni (če s seboj ne prinesemo hrane, za kar pa v času kolokvije in izpitov pogosto ni časa) namreč ne preostane veliko drugega kot sendvič iz avtomata ali Mercatorja, kar ni niti najbolj zdrava niti najbolj ugodna opcija. Namen subvencionirane študentske prehrane oz. bonov je namreč prav to, da študentom omogoča zdravo prehrano. Ob primerni ponudbi kavarne Mafija sem prepričana, da bi veliko študentov z veseljem izbralo to možnost, zato vas pozivam k njeni ureditvi.

V imenu študentskega sveta FMF,

Marion van Midden, predsednica ŠS FMF